Document ID: 32015D0714

ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/714 ΤΗΣ ΕΠΙΤΡΟΠΉΣ
της 24ης Απριλίου 2015
σχετικά με την ισχύ ορισμένων δεσμευτικών δασμολογικών πληροφοριών
[κοινοποιηθείσα υπό τον αριθμό C(2015) 2888]
(Τα κείμενα στην αγγλική, γαλλική, γερμανική, ισπανική, και πορτογαλική γλώσσα είναι τα μόνα αυθεντικά)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (2), και ιδίως το άρθρο 12 παράγραφος 5 στοιχείο α) σημείο iii),
Έχοντας υπόψη τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (3), και ιδίως το άρθρο 9 παράγραφος 1 δεύτερη περίπτωση,
Εκτιμώντας τα ακόλουθα:
(1)
Οι δεσμευτικές δασμολογικές πληροφορίες (ΔΔΠ) που αναφέρονται στο παράρτημα περιλαμβάνουν δασμολογική κατάταξη η οποία δεν συμφωνεί με τους γενικούς κανόνες για την ερμηνεία της Συνδυασμένης Ονοματολογίας (ΣΟ) που καθορίζονται στο παράρτημα I πρώτο μέρος τμήμα I του κανονισμού (ΕΟΚ) αριθ. 2658/87 και δεν συμβιβάζεται με άλλες ΔΔΠ.
(2)
Τα προϊόντα που αφορούν οι ΔΔΠ που αναφέρονται στο παράρτημα αποτελούνται από χυμό(-ούς) φρούτων, συμπυκνωμένο(-ους) χυμό(-ούς) φρούτων, χυμό(-ούς) λαχανικών ή συμπυκνωμένο(-ους) χυμό(-ούς) λαχανικών, αναμεμειγμένους ή μη, καθώς και από πρόσθετα, αραιωμένους με νερό ή αεριούχους. Η δασμολογική κατάταξη των εν λόγω προϊόντων, όπως αναγράφεται στις ΔΔΠ, δεν είναι σύμφωνη με τους κωδικούς TARIC 2202901019, 2202901099, 2202909190, 2202909590 και 2202909990.
(3)
Για να διασφαλιστεί η ίση μεταχείριση των επιχειρήσεων και η ομοιόμορφη εφαρμογή του TARIC, θα πρέπει να παύσουν να ισχύουν οι ΔΔΠ που αναφέρονται στο παράρτημα. Οι τελωνειακές αρχές οι οποίες εξέδωσαν τις εν λόγω πληροφορίες θα πρέπει επομένως να τις ανακαλέσουν το συντομότερο δυνατόν μετά την κοινοποίηση της παρούσας απόφασης και να ενημερώσουν σχετικά την Επιτροπή.
(4)
Σύμφωνα με το άρθρο 12 παράγραφος 6 του κανονισμού (ΕΟΚ) αριθ. 2913/92, ο δικαιούχος των δεσμευτικών δασμολογικών πληροφοριών, οι οποίες έχουν παύσει να ισχύουν, μπορεί να συνεχίσει να τις επικαλείται επί μια ορισμένη χρονική περίοδο, με την επιφύλαξη των όρων που προβλέπονται στην εν λόγω διάταξη και στο άρθρο 14 παράγραφος 1 του κανονισμού (ΕΟΚ) αριθ. 2454/93.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Τελωνειακού Κώδικα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι δεσμευτικές δασμολογικές πληροφορίες που αναγράφονται στη στήλη 1 του πίνακα του παραρτήματος, οι οποίες έχουν εκδοθεί από τις τελωνειακές αρχές που αναγράφονται στη στήλη 2 του εν λόγω πίνακα για τη δασμολογική κατάταξη που αναγράφεται στη στήλη 3 του εν λόγω πίνακα, παύουν να ισχύουν με βάση τα προβλεπόμενα στην παράγραφο 2.
2. Οι τελωνειακές αρχές που αναγράφονται στη στήλη 2 του πίνακα του παραρτήματος ανακαλούν τις δεσμευτικές δασμολογικές πληροφορίες που αναγράφονται στη στήλη 1 του εν λόγω πίνακα και ενημερώνουν σχετικά τους δικαιούχους το συντομότερο δυνατό και σε κάθε περίπτωση εντός 10 ημερών το αργότερο από την κοινοποίηση της παρούσας απόφασης.
3. Όταν μια τελωνειακή αρχή ανακαλεί δεσμευτικές δασμολογικές πληροφορίες και προβαίνει σε κοινοποίηση σύμφωνα με την παράγραφο 2, ενημερώνει σχετικά την Επιτροπή.
Άρθρο 2
Ο δικαιούχος των δεσμευτικών δασμολογικών πληροφοριών που αναφέρονται στο παράρτημα μπορεί να συνεχίσει να τις επικαλείται σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 για περίοδο έξι μηνών από την ημερομηνία κοινοποίησης της ανάκλησής τους.
Άρθρο 3
Η παρούσα απόφαση απευθύνεται στην Ομοσπονδιακή Δημοκρατία της Γερμανίας, το Βασίλειο της Ισπανίας, τη Γαλλική Δημοκρατία, τη Δημοκρατία της Αυστρίας, την Πορτογαλική Δημοκρατία και το Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 24 Απριλίου 2015.

Labels: 3
17